একদিন রাতে খবর এল জামালপুর জেলার হাতিভাঙ্গা এলাকার সবুজপুরে মুক্তিযোদ্ধা ঘাঁটির পতন হয়েছে। পাকিস্তানিরা নির্বিচার হত্যা চালাচ্ছে, ঘরবাড়ী পুড়িয়ে দিচ্ছে। সারাদিন কয়েকটি সাব-সেক্টর ঘুরে অত্যন্ত পরিশ্রান্ত হয়ে তাহের মাত্র ফিরেছেন। কিন্তু এ খবর শোনার পর কোন বিশ্রাম না নিয়েই রাতের মধ্যে তিনি অভিযান দল ঠিক করে ফেললেন। শেষ রাতেই তাদের নিয়ে রওয়ানা হলেন। চীনা এস এম জি নিয়ে আমি চললাম সাথে। বাংলাদেশের অভ্যন্তরে প্রায় ৩৫ মাইল পথ আমরা হেঁটে পাড়ি দিলাম। লক্ষ্যস্থলের কাছাকাছি এসে দলের প্রধান অংশকে একটি নদীর ধারে অবস্থান ঠিক করে দিয়ে, ছোট্ট একটি স্কাউট টিম নিয়ে তিনি এগিয়ে চললেন। আশপাশের বাড়ী থেকে কয়েকজন চাষী এগিয়ে এল। তাদের কাছ থেকে তিনি জেনে নিলেন পাকিস্তানী সৈন্যদের অবস্থান। মুক্তিযোদ্ধারা নদীর ধারে যে স্কুল ঘরটিতে ক্যাম্প করেছিল, সেটাই পাকিস্তানিরা দখল করে নিয়েছে। গ্র্রামবাসীদের একজন আমাদের পথ দেখিয়ে সেদিকে নিয়ে চললো। জলমগ্ন ধান ক্ষেতের মধ্যদিয়ে ঘরবাড়ী ও ঝোপের আড়ালে আড়ালে আমাদের নিয়ে চললো সে। আমরা মাত্র ক’জন। এ লোকটি শত্র“চর তো নয়? আমাদের ফাঁদে ফেলবে না তো? এ ভাবনাগুলো আমায় পেয়ে বসলো। ইঙ্গিতে তা প্রকাশও করলাম। তিনি হেসে আমাকে আশ্বস্ত করলেন। বললেন “মানুষকে চিনতে শেখ, বিশ্বাস করতে শেখ”। আমি লজ্জা পেলাম, আর ভয় ঝেড়ে ফেলার জন্য তাঁর এ কথাগুলোই ছিল যথেষ্ট। আমাদের চাষী গাইড শত্র“ অবস্থানের খুব কাছে আমাদের নিয়ে এল। চারদিকের ঘরবাড়ীতে তখনও আগুন জ্বলছে। পাকিস্তানী সৈন্যরা লুটের মাল নিয়ে লঞ্চে উঠছে। নদীর ধারে যে অবস্থানে তাহের মুক্তিযোদ্ধাদের রেখে এসেছেন, সেই পথেই লঞ্চটি ফিরে যাবে। এত কাছে শত্র“ সৈন্যদের দেখে আমাদের হাত নিশপিশ করছিল, কিন্তু আমাদের গুলি করতে বারণ করলেন তিনি। লঞ্চটি কিছুদূর এগিয়ে গেলে পেছন থেকে গুলি করবো আমরা। লঞ্চ সামনের দিকে এগিয়ে যাবে এবং ফাঁদে পড়বে। লঞ্চ ছেড়ে যাওয়ার পর পরই চারদিক থেকে দু’একজন গ্রামের লোক বেরিয়ে আসতে লাগলেন। তাদের মধ্যে এক বৃদ্ধ আমাদের কাছেই এক বাঁশ বাগানে নিয়ে এলেন। সেখানে আবর্জনা ও বাঁশপাতা সরিয়ে কয়েক বাক্স গ্রেনেড ও গুলি তিনি বের করলেন। পাকিস্তানী আক্রমণের মুখে মুক্তিযোদ্ধারা এগুলো ফেলে পালিয়ে গিয়েছিল। কিন্তু পাকিস্তানী সৈন্যদের হাতে যাতে এগুলো না পড়ে সেজন্য এই বৃদ্ধ তা বাঁশ ঝাড়ের আবর্জনার নিচে লুকিয়ে রেখেছিলেন। অধিনায়ক তাহের আমাদের বললেন: “আমি এজন্যই বলি সাধারণ মানুষের উপর নির্ভর করো। তোমাদের প্রতি তাদের স্বতঃস্ফূর্ত সমর্থন ও সহযোগিতা গড়ে উঠছে। তোমাদের আদর্শ আচরণ দিয়ে তাকে সক্রিয় সহযোগিতায় পরিণত কর। যুগে যুগে অস্ত্রধারীরা সাধারণ মানুষের উপর অত্যাচার করেছে, আধিপত্য করেছে। তাই অস্ত্রধারীদের মানুষ ভয় পায়, বিশ্বাস করতে চায়না। তাদের বিশ্বাস অর্জন কর। তারা যেন মনে করতে পারে তোমরা তাদেরই সৈনিক, তাদের অগ্রবাহিনী”।